VDS Sodba Pdp 1626/2000
Sodna praksa Višjega delovnega in socialnega sodišča, 2001-05-24

Oddelek za individualne in kolektivne delovne spore

odškodninska odgovornost delodajalca - poškodba pri delu

Policistu, ki ga je ob intervenciji eden izmed razgrajačev ugriznil v nogo, je sodišče utemeljeno prisodilo odškodnino zaradi pretrpljenih telesnih bolečin in strahu zaradi možnosti okužbe s HIV.

Pritožbi se delno ugodi in se sodba sodišča prve stopnje v 1. točki izreka glede zakonitih zamudnih obresti od zneska 350.000,00 SIT spremeni tako, da te tečejo od 7.7.2000 dalje do plačila. V ostalem se pritožba zavrne in se v nespremenjenem delu potrdi sodba sodišča prve stopnje.

Sodišče prve stopnje je z izpodbijano sodbo razsodilo, da je tožena stranka dolžna plačati tožniku 350.000,00 SIT z zakonitimi zamudnimi obrestmi od 31.5.1993 dalje do plačila in mu povrniti stroške postopka v znesku 48.400,00 SIT z zakonitimi zamudnimi obrestmi od izdaje sodbe do plačila, vse v 8 dneh pod izvršbo. Tožena stranka sama trpi svoje stroške postopka. Sodišče je ugodilo zahtevku za plačilo odškodnine iz naslova nezgode pri delu, ker je do te prišlo, ko je tožnik opravljal nevarno delo za toženo stranko. Zoper sodbo se pritožuje tožena stranka zaradi zmotne uporabe materialnega prava. Pritožba navaja, da je sodišče v nasprotju s sodno prakso, prisodilo tožniku previsoko odškodnino za negmotno škodo, poleg tega pa mu je napačno prisodilo zakonite zamudne obresti od dneva vložitve zahtevka pri toženi stranki dne 15.3.1993, namesto pravilno od dneva izpodbijane sodbe. Predlaga, da pritožbeno sodišče ugodi pritožbi in ustrezno spremeni izpodbijano sodbo glede višine odškodnine in obresti. Pritožba je delno utemeljena. Sodišče prve stopnje je na podlagi izvedenih dokazov imelo zadostno oporo za svojo ugotovitev, da je tožnik v zvezi s poškodbo na delu 4.3.1991 trpel strah zaradi možnosti okužbe z virusom HIV ter bolečine ob nezgodi in med zdravljenjem. Po stališču pritožbenega sodišča je sodišče prve stopnje tožniku odmerilo zahtevano odškodnino za prestani strah in bolečine ob upoštevanju njunega trajanja in obsega ter v višini, ki ne presega višine odškodnine, kot jo za tako škodo priznava sodna praksa. Zato pritožbeno sodišče v tem delu ni ugodilo pritožbi. Utemeljena pa je pritožba glede zakonitih zamudnih obresti od prisojenega zneska odškodnine. Zakonite zamudne obresti po 277. členu Zakona o obligacijskih razmerjih (ZOR, Ur.l. SFRJ št. 29/78, 39/85 in 57/89) od prisojene odškodnine za negmotno škodo gredo tožniku od dneva sodne odločbe, to je v tem primeru od dne 7.7.2000 dalje do plačila in ne od dne 15.3.1991 dalje, ko je tožnik na toženo stranko naslovil odškodninski zahtevek za plačilo le 100.000,00 SIT, kot je to zmotno odločilo sodišče prve stopnje. Zaradi navedenega je pritožbeno sodišče ugodilo pritožbi glede pričetka teka zamudnih obresti in na podlagi 4. točke 358. člena ZPP izpodbijano sodbo spremenilo v 1. točki izreka tako, da od prisojenega zneska 350.000,00 SIT tečejo zakonite zamudne obresti od 7.7.2000 dalje do plačila.

ZOR člen 277,  277.  ZPP člen 358,  358-4,  358,  358-4.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.